***Αθήνα, 4 Μαΐου 2017***

**Η ΟΜΙΛΙΑ ΤΟΥ ΔΗΜΗΤΡΗ ΣΙΟΥΦΑ**

**πρώην Προέδρου της Βουλής των Ελλήνων**

**στην εκδήλωση της Ελληνικής Κοινότητας του Καΐρου και**

**της Γενικής Γραμματείας Ενημέρωσης**

Άγιοι Πατέρες,

Κυρίες και Κύριοι,

Ευχαριστώ για την πρόσκληση να είμαι μαζί σας σ’ αυτή την εκδήλωση. Βρίσκομαι μαζί σας, γιατί οι σύνδεσμοί μου με τον Ελληνισμό της Αιγύπτου είναι μακροχρόνιοι. Από την περίοδο της θητείας μου ως Υπουργού Κοινωνικών Ασφαλίσεων, όταν χειρίστηκα ασφαλιστικά θέματα των Ελλήνων της Αιγύπτου αλλά και από την θητεία μου ως Υπουργού Ανάπτυξης. Κατά τη θητεία αυτή, υπέγραψα το 2006, την σημαντική ενεργειακή συμφωνία μεταξύ των δύο χωρών, η οποία αποτελεί και την βάση των μετέπειτα και τώρα ενεργειακών συνεργασιών καθώς και την κύρωση της υπάρχουσας συμφωνίας για ερευνητική και τεχνολογική συνεργασία. Οι συνεργασίες μου με διακεκριμένους Αιγύπτιους πολιτικούς, όπως τους Υπουργούς Σάμεχ Φάχμι, Τάρεκ Κάμελ και Μαχμούτ Μοχεϊλντίν, έθεσαν ισχυρές βάσεις, και ενίσχυσαν τις στενότερες σχέσεις μας. Εξάλλου εδώ και λίγο καιρό, συμμετέχω και στο Διοικητικό Συμβούλιο των Ελληνικού Τμήματος των Φίλων της Αλεξάνδρειας. Κρατώ ακόμα στη μνήμη μου την επίσκεψή μου στο «Έξυπνο Χωριό» της Αιγύπτου και στην Βιομηχανική περιοχή του Καΐρου όπου δραστηριοποιούνταν περισσότερες από 150 Ελληνικές επιχειρήσεις, με επενδυμένο κεφάλαιο που άγγιζε το 1 δις δολάρια.

Η Ελλάδα και η Αίγυπτος έχουν μακροχρόνιους δεσμού και σε αυτές ανήκουν δύο από τους σημαντικότερους πολιτισμούς στον κόσμο.

Ξέρουμε την Αίγυπτο και πριν, κυρίως όμως από τον Μέγα Αλέξανδρο κυρίως, τους Πτολεμαίους, τον Ευκλείδη, τον Ερατοσθένη, τον Ήρωνα, την Υπατία αλλά και την Αγία Αικατερίνη και την Μονή της στο Σινά, με παγκόσμια ακτινοβολία και όχι μόνο για τους Χριστιανούς.

Εκεί εδρεύει το δεύτερο τη τάξη, το Πατριαρχείο Αλεξάνδρειας και ο Πατριάρχης τους είναι ο Πάπας και Πατριάρχης Αφρικής.

Ο Ελληνισμός της Αιγύπτου έδωσε στην Ελλάδα μεγάλους ευεργέτες όπως, τον Μιχαήλ Τοσίτσα, την Ελένη Τοσίτσα, τον Γεώργιο Αβέρωφ, τον Εμμανουήλ Μπενάκη, τον Αντώνη Μπενάκη, τον Θεόδωρο και Θεοχάρη Κότσικα, τον Νέστωρα Τσανάκη, τον Κωνσταντίνο Χωρέμη, τον Πανταζή Βασσάνη, τον Βασίλη Σιβιτανίδη αλλά και την Πηνελόπη Δέλτα, τον κορυφαίο Έλληνα ποιητή Κωνσταντίνο Καβάφη. Αλλά και στα πολύ νεότερα χρόνια, κορυφαίους πνευματικούς άνδρες, τον Κωνσταντίνο Παρθένη, τον Αλέξανδρο Ιόλα, τον Νίκο Τσιφόρο, τον Στρατή Τσίρκα, τον Ζωρζ Μουστακί, τον Χρήστο Ζερεφό.

Η γλώσσα η Ελληνική, ήταν αυτή που κυριαρχούσε σε ολόκληρη την περιοχή και στα Ελληνικά μεταφράστηκε η Παλαιά Διαθήκη από τους Εβδομήκοντα στους Ελληνιστικούς χρόνους.

Ξέρουμε την Αίγυπτο από την παγκόσμια απήχηση της Βιβλιοθήκης της Αλεξάνδρειας, που η καταστροφή της, υπήρξε σημαντικό πλήγμα για τον πολιτισμό αλλά και την παγκόσμια απήχηση της Νέας Βιβλιοθήκης της Αλεξάνδρειας, την οποία επισκέφθηκα και καταθέτω τον σεβασμό μου, και την αναγνώριση για το παγκόσμιο πνευματικό της μέγεθος σήμερα.

Πρόσφατα συνεχάρη τον Υπουργό Εξωτερικών Νίκο Κοτζιά, για την πρωτοβουλία τους να καλέσει στην Αθήνα τους Υπουργούς Εξωτερικών των χωρών και Λαών, με τους αρχαιότερους πολιτισμούς στον κόσμο. Και πρότεινα στον Πρόεδρο της Βουλής Νίκο Βούτση, να αναλάβει πρωτοβουλία ίδρυσης Φόρουμ των Κοινοβουλίων με αυτές τις χώρες.

Ο Ελληνισμός της Αιγύπτου προσέφερε πολλά στην Ελλάδα. Έλαβε πολύ λίγα και πολλές φορές συνάντησε την αδιαφορία αλλά και την λησμονιά.

Όμως αυτός ο Ελληνισμός κρατάει δυνατά και θα συνεχίσει να κρατάει να δημιουργεί και να αναπτύσσεται.

Οι στενότερες σχέσεις μεταξύ της Αιγύπτου, του Ισραήλ, της Κύπρου και της Ελλάδος, ενισχύουν την ασφάλεια και σταθερότητα σ’ αυτήν την ταραγμένη περιοχή και οφείλουμε να τις κάνουμε στενότερες. Είμαι πεπεισμένος και αισιόδοξος γι’ αυτή την προοπτική.